b"\n_START_ARTICLE_\nPunk\n_START_SECTION_\nIzvor\n_START_PARAGRAPH_\nIzraz\xc2\xa0\xc2\xbbpunk rock\xc2\xab\xc2\xa0(iz angle\xc5\xa1kega izraza punk, ki pomeni gnil, ni\xc4\x8dvreden, ali nesramen; v zaporni\xc5\xa1kem slengu izraz pomeni podredljiv) so prvotno uporabljali za poimenovanje glasbeno enostavni rock & roll (temelje\xc4\x8d na kitarah in vokalih) v ZDA v srednjih \xc5\xa1estdestih, kot sta The Seeds in The Standells, ki pa sta sedaj ve\xc4\x8dkrat opredeljena kot gara\xc5\xbeni rock._NEWLINE_Prvi kritik, ki je uporabil izraz je bil Dave Marsh, ki je z njim opisal glasbo ? and the Mysterians v majski (1971) \xc5\xa1tevilki revije Creem. V zgodnjih sedemdesetih so izraz za\xc4\x8deli uporabljati mnogi rockovski glasbeni novinarji. V knji\xc5\xbeici albuma Nuggets je izraz\xc2\xa0\xc2\xbbpunk-rock\xc2\xab\xc2\xa0uporabil kitarist in kritik Lenny Kaye za gara\xc5\xbeni rock \xc5\xa1estdesetih (pa tudi nekaterih mra\xc4\x8dnej\xc5\xa1ih in primitivnej\xc5\xa1ih zvrsti, npr. psihedeli\xc4\x8dni rock). Kmalu po tem je ustanovil glasbeno skupino z avantgardisti\xc4\x8dno poetinjo Patti Smith. Njun prvi album, izdan 1975, je bil navdih mnogim punk rockerjem, kar ka\xc5\xbee na to, kako je izraz pre\xc5\xa1el v uporabo, kot jo poznamo danes.\n_START_SECTION_\nAmeri\xc5\xa1ke korenine\n_START_PARAGRAPH_\nKot skupine, v katerih najdemo zametke punka, omenjajo satiri\xc4\x8dne The Fugs ter od\xc5\xa1tekane The Velvet Underground z Loujem Reedom in pevko Nico, ki so predstavljali glas urbanega realizma. Detroit, ki ga imenujejo tudi mesto rocka, je proizvedel revolucionarne MC5, ki so na punk vplivali zaradi eksplozivnega na\xc4\x8dina izra\xc5\xbeanja idej in mo\xc4\x8dne politi\xc4\x8dne zavesti ter Iggyja Popa in njegovo spremljevalno skupino The Stooges. Iggy je s koncerti presegal meje realnosti, iz njih je naredil performas. Na njih se je rezal, skakal na ob\xc4\x8dinstvo in jim v obraz vpil vse vrste \xc5\xbealjivk, \xc4\x8de niso bili dovolj zagreti. Poznavalci ga imenujejo enega prvih pravih vplivov na zgodnji punk (proto punk). Izmed pomembnej\xc5\xa1ih skupin omenimo \xc5\xa1e New York Dolls iz Vzhodne obale, ki so do medijske pozornosti pri\xc5\xa1li \xc5\xa1ele, ko jim je smrtna doza mamil pobrala bobnarja. Njihovi komadi so govorili o uporni\xc5\xa1tvu in vpra\xc5\xa1ljivi realizaciji medle prihodnosti, ter predvsem o najstnikih, katerim je bila najpomembnej\xc5\xa1a stvar v \xc5\xbeivljenju - izogibanje dolg\xc4\x8dasa._NEWLINE_Te skupine, ki jih imenujemo za\xc4\x8detnike punka (proto punk), se svojega mo\xc4\x8dnega vpliva takrat seveda niso zavedale. Bili so nekaj posebnega; njihova besedila so bila za takratne razmere hudo \xc5\xbealjiva, uperjena proti sistemu in trenutni politiki, predvsem pa proti komercialni glasbi in kulturi._NEWLINE_Prvi bend, ki pa se je bolj neposredno pribli\xc5\xbeal punku oz. punk rocku so bili The Ramones. Prvi so igrali komade resni\xc4\x8dno hitro; normalno, 4-minutno pesem so spravili na dobro minuto. Za dana\xc5\xa1nje dni morda ni\xc4\x8d posebnega, v letu 1976 pa je bil tak na\xc4\x8din igranja senzacija.\n_START_SECTION_\nAngle\xc5\xa1ki punk\n_START_PARAGRAPH_\nPo uspehu Ramonsov je v Zdru\xc5\xbeenem kraljestvu kar naenkrat nastalo ogromno punk bendov; The Damned, Sex Pistols, The Clash, The Buzzcoks. Med tistimi, manj priznanimi, vendar vseeno kvalitetnimi, pa najdemo Vice Squad, Slaughter and The Dogs, Generation X in Sham 69._NEWLINE_Sex Pistols so seveda najbolj znani izmed njih. Skupaj so bili le malo \xc4\x8dasa, vendar so za vedno pustili svoj pe\xc4\x8dat v razvoju glasbe. Skozi njihove surove, nihilisti\xc4\x8dne komade in nasilne nastope so revolucionizirali idejo tega, kar naj bi rock\xe2\x80\x99n\xe2\x80\x99roll v resnici bil. V Angliji so veljali za nevaren proizvod dru\xc5\xbebe in marsikje jim niso pustili nastopati. V Ameriki niso imeli istega pomena, kot v Angliji, a je vseeno v obeh de\xc5\xbeelah ravno zaradi njih nastalo ogromno bendov, razvila pa se je tudi mo\xc4\x8dna glasbena underground scena.\n_START_SECTION_\nPa spet nazaj v Ameriko \xe2\x80\xa6\n_START_PARAGRAPH_\nPo navalu angle\xc5\xa1kih punk bendov je v Kaliforniji nastalo kar nekaj zanimivih skupin, ki so se spogledovale s hardcorom, Oi! punkom in blitzcorom. To so bili Black Flag, Circle Jerks, Dead Kennedys, Agent Orange, Bad Brains idr., ki so bili \xc5\xa1e bolj agresivni in glasni, nekateri tudi politi\xc4\x8dno anga\xc5\xbeirani (npr.Dead Kennedys). Njihov angle\xc5\xa1ki odgovor so bili Crass, The Exploited, Subhumans, Discharge in Oi Polloi ki so najbolj prepoznavni in najbolj vplivajo na sceno. Vsi na\xc5\xa1teti angle\xc5\xa1ki bandi z izjemo Crass so namre\xc4\x8d \xc5\xa1e danes (2009) zelo dejavni.\n_START_SECTION_\nZaton v sredini 80\xe2\x80\x99\n_START_PARAGRAPH_\nTakrat je kar nekaj skupin razpadlo ali pa je njihov razvoj stagniral. Punk v pravem pomenu besede je skoraj izginil; v Washingtonu in Bostonu se je razvil v hardcore in njegovo mehkej\xc5\xa1o razli\xc4\x8dico emo, vse bolj se je pojavljal tudi thrash metal. Pravih punk zvokov ni ve\xc4\x8d proizvajala skoraj nobena skupina. Vendar so se takrat \xc5\xbee za\xc4\x8deli oblikovati nekateri bendi, ki jih danes \xc5\xa1tejemo pod novodobni, melodi\xc4\x8dni punk.\n_START_SECTION_\nNovodobni punk\n_START_PARAGRAPH_\nPunk je spet o\xc5\xbeivel s prvimi takti Nirvaninega \xe2\x80\x9cSmells like teen spirit\xe2\x80\x9d, vendar v popolnoma druga\xc4\x8dni obliki. Neko\xc4\x8d je bila to subkultura, ki se je upirala masovni produkciji in uveljavljala na\xc4\x8din DIY (Do It Yourself) oz.\xe2\x80\x9cnaredi sam\xe2\x80\x9d. Se pravi, da je podpirala nastanek neodvisnih zalo\xc5\xbeb, doma narejenih fanzinov, s katerimi so \xc5\xa1irili svojo ideologijo, celo \xc5\xa1ivanje lastnih obla\xc4\x8dil. Vendar so velike glasbene zalo\xc5\xbebe \xc5\xa1e prehitro zavohale, kako se lahko uporni\xc5\xa1tvo dobro prodaja. Punk je postal kapitalisti\xc4\x8dni sen. In v trenutku, ko se je to zgodilo (in to se ni zgodilo samo punku), je ta glasbena zvrst postala sinteti\xc4\x8den mladinski proizvod, oro\xc5\xbeje v rokah kapitalistov, ki so stare punkerske vrednote izrabile v pove\xc4\x8danje lastnega dobi\xc4\x8dka. Vsi bendi, ki so bili neko\xc4\x8d del undergrounda (Rancid, Bad Religion, The Offspring\xe2\x80\xa6), so \xc4\x8dez no\xc4\x8d postali uspe\xc5\xa1nica._NEWLINE_Pa vendar moramo post punkovskim skupinam ali skupinam punk revivla priznati dolo\xc4\x8deno kvaliteto; v njihovih komadih je veliko energije, ki \xc5\xa1e posebej pridejo do izraza na koncertih. Najbolj znani bendi prihajajo iz Kalifornije, ki je zibelka melodi\xc4\x8dnega hardcore punka/pop punka/newschool punka, vendar jih dandanes najdemo \xc5\xbee po celem svetu. \xc4\x8ce na\xc5\xa1tejemo nekaj zanimivej\xc5\xa1ih (oz.najbolje prodajanih): veterani Bad Religion, NOFX in The Vandals, pa Pennywise, Rancid, H2O, Hi-Standard, Mad Caddies, Ataris, Lagwagon, Unwritten law, Me First and the Gimme Gimmes, Down by Law, The Offspring, New Bomb Turks, Shelter, Catch 22, Less Than Jake, Millencolin, No Use for a Name, Satanic Surfers, Burning Heads, 22 Jacks, Assorted Jelly Beans, Anti-flag, Blink 182, Green Day, Sum 41, GOB, Billy Talent, Simple Plan, Good Charlotte, Plus 44 itd._NEWLINE_Dolo\xc4\x8deno spremembo so do\xc5\xbeivele tudi neko\xc4\x8d neodvisne underground zalo\xc5\xbebe. Nekdanji kitarist Bad Religion, Brett Gurewitz, recimo, je v daljnih 80\xe2\x80\x99 ustanovil svojo zalo\xc5\xbebo, Epitaph, ki je v 90\xe2\x80\x99 postala denarno izjemno uspe\xc5\xa1na, \xc5\xa1e en primer transformacije \xe2\x80\x9cneodvisne zalo\xc5\xbebe\xe2\x80\x9d v multikoorporacijo. Isto se je zgodilo z zalo\xc5\xbebo Fat Wreck Chords (NOFX) in \xc5\xa1e mnogimi drugimi. Ta preobrazba je seveda logi\xc4\x8dna; zakaj bi se ubijal za vsak dolar in se \xc5\xa1el underground, \xc4\x8de se lahko dobro prodajam in lagodno \xc5\xbeivim.\n_START_SECTION_\nPunk v Sloveniji\n_START_PARAGRAPH_\nPunk je bil v Sloveniji oz. v nekdanji Jugoslaviji dokaj mo\xc4\x8dno underground gibanje, ki se je zoperstavilo napakam socialisti\xc4\x8dne dru\xc5\xbebe. Njegov nastanek so pogojevale socialno-ekonomske razmere, v katerih so takrat \xc5\xbeiveli prebivalci Jugoslavije: nezaposlenost, nizek \xc5\xbeivljenjski standard, inflacije, devalvacije, stanovanjski problemi ipd._NEWLINE_Med prvimi, ki so kot glasbena skupina idejo punka vpeljali v Slovenijo, so bili Pankrti (leta 1977 so imeli prvi koncert na Gimnaziji Moste). Nekako ob istem \xc4\x8dasu so na Radiu \xc5\xa0tudent za\xc4\x8deli predvajati prve punk plo\xc5\xa1\xc4\x8de, ki so jih posamezniki prinesli iz tujine. Ko se je enkrat za\xc4\x8delo, ni bilo ve\xc4\x8d poti nazaj; nastali so Buldogi, Lublanski psi, Kuzle, Otroci socializma, \xc4\x8cao pi\xc4\x8dke, To\xc5\xbeibabe, Indust-bag, Niet, \xc5\xa0und, O!Kult, Odpadki Civilizacije, Via Ofenziva \xe2\x80\xa6Ve\xc4\x8dina izmed njih je nastopila tudi na zgodnjih festivalih Novega Rocka v Kri\xc5\xbeankah._NEWLINE_Za tedanjo miselnost je bil \xc5\xa1ok seveda \xc5\xbee sama pojava punkerja: verige, strgane kavbojke, neti, pasje ovratnice, bulerji ali pa njihovi predhodniki, stari voja\xc5\xa1ki \xc4\x8devlji, priponke, majice s \xe2\x80\x9c\xc4\x8dudnimi\xe2\x80\x9d slikami in napisi, usnjene jakne, na katere so slogane in imena najljub\xc5\xa1ih skupin pisali kar z edigsom itd. Zbirali so se v discu \xc5\xa0tudent, kasneje v Leninovem parku, na Kersnikovi 4 in seveda v najrazli\xc4\x8dnej\xc5\xa1ih lokalih: Pod Skalco, v Riu, Medexu, Unionu... Zaradi obleke in v\xc4\x8dasih tudi nasilni\xc5\xa1kega obna\xc5\xa1anja so bili marsikje neza\xc5\xbeeleni in tudi preganjani s strani policije._NEWLINE_Prestop Slovenije v neodvisnost in prehod v tr\xc5\xbeno miselnost pa je terjal svoj davek tudi pri punku. Postal je del masovne kulture in te\xc5\xbeko bi rekli, da je \xc5\xa1e subkultura, \xc4\x8deprav pri nas te spremembe niso tako ob\xc4\x8dutne, kot recimo v Ameriki. Ve\xc4\x8dina starih punk bendov iz Jugoslavije je razpadlo, za\xc4\x8deli pa so se pojavljati novi bendi, katerih ve\xc4\x8dina se je igrala hardcore punk, kar pa je bil trend \xc5\xbee v poznih osemdesetih. Eni izmed tak\xc5\xa1nih so: CZD, Delavare, Not Why Yes, The Fat Nuns, V Okovih, Proletariat, Wasserdicht, ... Med bolj znane bende v poznih 90. letih sodijo tudi Racija, Scuffy Dogs, Elvis Jackson._NEWLINE_Marsikje po Sloveniji se trudijo, da se primarno bistvo punka ne bi zmanj\xc5\xa1alo (razni bari in dru\xc5\xa1tva ter mladinski centri po dr\xc5\xbeavi). Izstopa Metelkova Mesto in dru\xc5\xa1tvo Kapa, ki v Gali Hali redno organizira punk koncerte slovenskih in tujih bendov, vsako leto pa tudi Drr Mrr Orto Punk festival, ki poteka v Orto baru v Ljubljani. Festivali so seveda pomemben del vsake subkulture. Na njih se poleg bendov predstavijo tudi neodvisne zalo\xc5\xbebe in distributerji ter ustvarjalci fanzinov. Med pomembnej\xc5\xa1e festivale sodijo \xc5\xa1e ljutomerski Flatuss, mariborski No Border Jam, ilirskobistri\xc5\xa1ki FeiStriz Hard Core Festival, Garage Explosion v Ljubljani, Krastival v Komnu, Fuck Your Nationality in Balkanika core v Kranju..._NEWLINE_Ker punk pri nas ni do\xc5\xbeivel tak\xc5\xa1ne transformacije kot drugod, je \xc5\xa1e vedno dovolj komercialno nezanimiv in zato je skupinam te\xc5\xbeko najti zalo\xc5\xbebe, ki bi jih sprejele pod svoje okrilje. Za njih po navadi poskrbijo neodvisne zalo\xc5\xbebe, kot so Front Rock, Jay-Walk, Reactive Form Tapes, Choose Life Records... marsikatera skupina pa ima v lasti tudi samozalo\xc5\xbebe (Ohoho Records - Pridigarji, Stripcore - 2227, Chaos Records - Lokalne pizde...)_NEWLINE_Danes se lahko Slovenija pohvali s kar nekaj kvalitetnimi novodobnimi punk bendi, ki pa se po svoji usmeritvi med seboj zelo razlikujejo. Nekateri igrajo slovensko razli\xc4\x8dico epitaph zvoka (Dreamwalk, Not The Same, Summerville), drugi se spogledujejo s ska-jem (Elvis Jackson, Pridigarji, Pigs Parlament, Red Five Point Star, Los Nipples), spet tretji igrajo me\xc5\xa1anico hardcora in metala (Wasserdicht, Odpisani, No Limits, Neverend) ali reaggija in funka (Anonimus, Sre\xc4\x8dna Mladina), nekateri posku\xc5\xa1ajo ostati zvesti punku s konca 70\xe2\x80\x99 in za\xc4\x8detka 80\xe2\x80\x99 (The Drinkers, Mi2, G.U.B.), spet drugi se spogledujejo z melodi\xc4\x8dnim punk rockom in popom (Zablujena generacija, Backstage, Multiball, Banditi, Trash Candy). Imamo tudi skupine, ki se spogledujejo z emom (Leaf fat, Puppetz, Icarus down, Spill of ink)._NEWLINE_Danes punk nima ve\xc4\x8d duha kot neko\xc4\x8d, ker je splo\xc5\xa1no spoznan za le \xc5\xa1e eno izmed kultur. Med najbolj uspe\xc5\xa1nimi bendi so predvsem tak\xc5\xa1ni, ki se trudijo delati za profit (npr. Zablujena Generacija). Star spomenik nekdanjemu jugo punku ostajajo le \xc5\xa1e Pankrti in Niet.\n_START_SECTION_\nSlog\n_START_PARAGRAPH_\nSubkulturni stil se je odra\xc5\xbeal s poudarkom na imid\xc5\xbeih. Subkulturni stil prikazuje svoja pravila (npr. Raztrgane panksove hla\xc4\x8de na kolenih) ali vsaj ka\xc5\xbee, da se pravila lahko izrabijo ali kr\xc5\xa1ijo (npr. hla\xc4\x8de so najve\xc4\x8dkrat namensko raztrgane). Ta (ne)pravila so tudi etnolo\xc5\xa1ko pomembna, ker so dopolnitev k stilu kot namerni komunikaciji. Nemogo\xc4\x8de pa je klasi\xc4\x8dno etnolo\xc5\xa1ko razlagati no\xc5\xa1o, ker je zivljenski stil punkerjev izrazito osebno spektakularen in dopu\xc5\xa1\xc4\x8da ne\xc5\xa1teto varijacij, ki jih je nemogo\xc4\x8de, in tudi neumestno, sistematizirati. Pravilo konvencionalnega obla\xc4\x8denja je relativna nevidljivost, prikladnost, nevsiljivost, naravnost, ki ka\xc5\xbee svojo\xc2\xa0\xc2\xbbnormalnost\xc2\xab\xc2\xa0nasproti\xc2\xa0\xc2\xbbdeviantnosti\xc2\xab\xc2\xa0punkerskega imid\xc5\xbea. Namerna komunikacija se tu izraza kot izlo\xc4\x8dena, vidljiva konstrukcija, ki pritegne pozornost na\xc5\xa1e in se ponuja kritiki, obrekovanju. Punkerski imid\xc5\xbe najve\xc4\x8dkrat direktno \xc5\xbeali (psovke, napisane na majicah, npr: Fuck Off!, Piss Off!, Odjebi!), preti (razna militaristicna gverilska oprema) in provocira (npr. \xe2\x80\x9cnapi\xc5\xa1 NE!\xe2\x80\x9d)._NEWLINE_V punk modi najdemo najobi\xc4\x8dajnej\xc5\xa1e in najprikladnej\xc5\xa1e predmete, kot so:\xc2\xa0\xc2\xbbknofljice\xc2\xab\xc2\xa0ali sponke, verige, jermeni, pasje ovratnice, klju\xc4\x8davnice itd., s katerimi se vsak dan sre\xc4\x8dujemo (pri opravilih kot so spenjanje, uklenjanje, vezanje, zaklepanje\xe2\x80\xa6). Predmeti, vzeti iz najbolj nemoralnih kontekstov, so na\xc5\xa1li mesto na punkerski obleki: verige, pripete na hla\xc4\x8de ali majice, knoflice kot okras na obleki ali pripete skozi lice, nos, u\xc5\xa1esa, cenene tkanine (polvinil, plastika, skaj) v vulgarnih dizajnih (npr. la\xc5\xbena leopardova ko\xc5\xbea). Proti konvencionalnim pravilom o zakonih lepote, ko jih propagirajo mno\xc5\xbei\xc4\x8dni mediji, so panksi za\xc4\x8deli nositi li\xc4\x8dila, ki so zbujala pozornost in so bila pretirano udarjena in v nasprotju s pravilom, da mora biti li\xc4\x8dilo diskretno, komaj vidno. Li\xc4\x8dila so za\xc4\x8deli uporabljati tako mo\xc5\xa1ki kot \xc5\xbeenske. Obraz so si obarvali v abstraktne portrete odtujenega izraza in si pobarvali lase od slamnato rumene do ekstremno zelene barve._NEWLINE_\xc4\x8ce pogledamo danes se ve\xc4\x8dina panksov obla\xc4\x8di \xcb\x9dnormalno\xcb\x9d, tako da jih ste\xc5\xa1ka opazimo v dru\xc5\xbebi. Ve\xc4\x8dinoma se obla\xc4\x8dijo kot skaterji ali pa v kombinaciji z zgoraj na\xc5\xa1tetimi navadami.\n_START_SECTION_\nKultura\n_START_PARAGRAPH_\nObna\xc5\xa1anje je predstavljalo sestavni del \xc5\xbeivljenjskega stila panksov. Pogojeno je bilo s sistemom vrednot in dru\xc5\xbebenim polo\xc5\xbeajem, ki ga je imela mladina v na\xc5\xa1i dru\xc5\xbebi. Mladi so s svojim obna\xc5\xa1anjem izra\xc5\xbeali stanje, v katerem so se nahajali. Ni\xc4\x8desar ni bilo, za kar bi se bilo vredno potruditi. Vse je bilo 'brez veze'._NEWLINE_Panksi so se borili proti oblasti zato se jih je oblast hotela eliminirati iz dru\xc5\xbebe. Za to je uporabila medije; v Nedeljskem dnevniku je leta 1981 objavila \xc4\x8dlanek \xe2\x80\x9cKdo ri\xc5\xa1e kljukaste kri\xc5\xbee?\xe2\x80\x9d in obsodila pankse, da so fa\xc5\xa1isti (\xc4\x8deprav so bili veliki nasprotniki le teh). Punk kultura se nikoli ni mogla otresti tega naziva (fa\xc5\xa1ist), zato se je dogajalo, da so pankse, po objavi \xc4\x8dlanka v nedeljskem dnevniku, pretepali na ulicah, policija je dobesedno pritisnila na njih, bili so tar\xc4\x8da psovk in raznih \xc5\xbealjivk, itd. Pankse oblast ni nikoli sprejela, saj so bili dru\xc5\xbebeno nesprejemljivi zaradi obla\xc4\x8denja, obna\xc5\xa1anja, grdih besed, ipd. Dejstvo pa je, da se panksi nikoli niso sekirali zaradi problemov. Okolje, v katerem so \xc5\xbeiveli, so gledali povsem mirno in neprizadeto, saj se niso po\xc4\x8dutili odgovorne za nastale probleme (krivdo so zvalili na oblast). Svojo prizadetost pa so izrazili v pesmih, besedilih, stilu obla\xc4\x8denja in pljuvanjih, ki je nekako postajal glavni simbol v 80-ih in ki naj bi pomenil nekak\xc5\xa1no izena\xc4\x8ditev med nastopajo\xc4\x8dimi in gledalci._NEWLINE_Vsak je hotel biti 'cool', kar pomeni dolo\xc4\x8deno stanje duhovne odsotnosti, emocialno nezainteresiranost in tudi kot dolo\xc4\x8den prezir do drugih ljudi, skupnosti in idej. K obna\xc5\xa1anju \xc5\xa1tejemo tudi ples, ki pa se je kot enotna oblika pokazal le v pogu, \xcb\x9dstage diving\xcb\x9d in moshing. Pogo je za\xc4\x8del plesati Sid Vicious, s skakanjem v zrak in z rokami ob telesu. Tak\xc5\xa1no skakanje so dopolnjuje z navidezno agresivnim zaletavanjem eden v drugega. Ve\xc4\x8dina pa je plesala po svoje. Dovoljen je bil le tisti minimum intimnosti oziroma dru\xc5\xbeabnosti, ki je zna\xc4\x8dilen za konvencionalni na\xc4\x8din plesanja. Neza\xc5\xbeeleno je bilo povabilo na ples. Vsak je \xc5\xa1el plesat, ko je pa\xc4\x8d imel 'taprav filing'. Kot namerna komunikacija je pomemben tudi sleng. Vendar je te\xc5\xbeko govoriti o specifi\xc4\x8dnem punk slengu, ker je tu \xc5\xa1lo zgolj za sleng \xc5\xa1ir\xc5\xa1e mladinske populacije._NEWLINE_Danes se o punku \xc5\xa1e veliko govori in pi\xc5\xa1e kar je kazalec na to da punk gibanje ni umrlo, le prelevilo se je in prevzelo nov obraz."